Лакрал район цIунилгу хьхьичIун дурккунни\nАвтор: Зулейхат Тахакаева · 24.09.2021\nДагъусттан Республикалул чIумуйнусса БакIчи Сергей Меликовлул вай гьантрай къулбас дурунни кIанттул цилакаялувшиндарал органнал 2020 шиналсса социал-экономикалул ккаккиярттахлу грантру дуллалишиврийн багьайсса Указрай.\nХхув хьуминнавух ва базилухгу дур Лакрал район. Лахъсса зунттал районнал дянив Лакрал райондалул бувгьуну бур цалчинмур кIану ва мунинсса бахшишран дулун ккаккан дурну дур кIива миллион ва ттуршлий мукьцIаллий шаназарда къуруш.\nДакIнийн бутанну, хьхьи­чIунсса муниципалитетирттан грантру дуллай байбивхьу­сса 2008 шиная шинмай Лакрал райондалул ацIния цалчинни хьхьичIунсса кIану бугьлагьисса. Цалчин грантран лайкь хьуссар Лакрал район 2009 шинал, 2008 шиналсса ккаккиярттайн бувну, аьщуйн щуну учин, Юсуп МахIаммадов райондалул бакIчину зий цалчинсса шинал хьун дурсса ккаккиярттахлу. Муния шиннай гьарца шинал лув-ялув ласайссар грант (кIану бувагу къабувгьуну лях ларгун дур так ца 2017 шин). Шамилчинни цалчинмур кIану бувгьусса.\nГрантран дурксса арцу чун харж дан дакIний буру ку­ну цIувххукун, Юсуп МахIаммадовлул бувсунни хьхьичIми шиннардий грантран дурксса арцух Гъумуксса парк бакьин бувшиву, Дагъусттаннал Вирттаврал суратирттал аллеягу бувну. Гьашинуминнул ялув ттигу пикри банну тIий ур райондалул бакIчи.\nДакIнийхтуну барча тIий райондалул каялувчитурахь ва щала агьалинахь ва ххувшаву, чIа тIий буру хъуни-хъунисса тIайлабацIуртту.\nКIанттул цилакаялувшиндарал органнал 2020 шиналсса социал-экономикалул ккаккиярттахлу грантру ларсун дур:\nзунттал хьхьичIсса районнал дянив:\nцалчинмур кIану – Казбекуллал район\nкIилчинмур кIану – Къайтагъуллал район\nшамилчинмур кIану – Сулайман-СтIаллал район.\nзунттал районнал дянив:\nцалчинмур кIану – Лаващиял район\nкIилчинмур кIану – Ххунзахъиял район\nшамилчинмур кIану – Ахъушиял район.\nлахъсса зунттал районнал дянив:\nцалчинмур кIану – Лакрал район\nкIилчинмур кIану – Шамиллул район\nшамилчинмур кIану – Рутуллал район.\nИсрапил Исрапилов: «Жагьилминнайнгу бивну бур яржа»\nЛакрал театр шамилчингу хьхьичIунминнувух хьунни\nСледующая публикация ХIасиллу дурунни\nПредыдущая публикация Лакрал вакилтал